**"М О Ң Н А Н Т О Р А И К Ә Н Ү Т К Ә Н Г О М Е Р"**

 *( Башкортстан Язучылар берлеге әгъзасы, шагыйрь*

 *Рафаил Хафизовның күркәм юбилее уңаеннан әдәби кичә )*

А.б. Бәхет кошын эзләмәдем,

 Үзе килде

Шым гына.

Кулга алып иркәләүгә

Очып китте

Тын гына.

Уйлап куям, кош дигәнем

Булды әллә

Уй гына.

Йөрәк җырым – нәкъ үземчә! –

Булмый тормыш

 Туй гына!

А.б. Кояш чыга, аем калка,

Табигатем

Моң гына!

Кайгысыннан – шатлыгыннан

Өлеш төште –

Мул гына.

Үпкәләмим, сокландырып,

Гомер ага

Шым гына!

А.б. Хәерле көн, хөрмәтле китап укучылар!

А.б. Исәнмесез, кадерле дуслар, килгән кунаклар!

А.б. Сезнең игътибарыгызга шәһәребездә, районыбызда киң танылу алган шәхес, Русия Федерациясе һәм Башкортстан республикасы Язучылар берлеге әгъзасы, "Илһам чишмәләре - 2009" республика шигърият фестивале лауреаты, шагыйрь Рафаил Әхмәтгали улы Хафизовның күркәм юбилеена багышланган әдәби кичә тәкъдим итәбез.

А.б. Хөрмәтле Рафаил Әхмәтгали улы! Түргә рәхим итегез!

А.б. Җырым туа. Мин сөенәм:

 Тусын әйдә тансыкка!

 Икмәк исе сеңгән җырны

 Бикләп булмый сандыкка...

А.б. Юбилярыбызны котлау өчен сүзне мәдәният бүлеге начальнигы Азамат Хәмитьянович Гыльмановка бирәбез! Рәхим итегез!

 ( Музыкаль номер )

А.б. Уйда үткәннәргә кайтып,

 Коштай очамын күктә.

 Заман йөген иңдә татып,

 Моң юлындамын күптән.

А.б. Табигатьнең кышкы йокыдан уянып, яшәешкә язгы гөрләвекләр моңы ингән илаһи бер көнендә ифрат матур табигатьле Илеш районының Лена авылында дөньяга килә Рафаил Әхмәтгали улы. 48 яшьлек Фәсехҗиһан апага 11 нче бала булып Ходай юкка бирмәгәндер бу малайны.

А.б. Мин язларда тудым.

 Апрель ае.

 Ярларыннан таша

 елгалар.

 Әнә боз китүен

 карарга дип

 Су буена төшкән

 малайлар.

А.б. Мин язларда тудым.

 Табигатем

 Бигрәк охшаш шушы

 мизгелгә.

 Кайчак хисләр таша

 күнелләрдә,

 Язып куеп булмый тиз генә.

А.б. Әллә миңа шулай тоеламы?

 Һәр яз саен җаным яңара.

 Умырзая кебек, язга гына

 Туам сыман һэр яз яңадан.

А.б. Рафаил Хафизов гомере буе шигырь белән яшәгән шәхес булса да, әдәбиятка борма юллар аша килде. Урта мәктәпне тәмамлап колхозда эшли, Илеш район гәзите редакциясендә ташка басу серләрен өйрәнә, Караидел леспромхозында урман кисүче булып эшли. 80 нче еллар башында нефтьче булып китә һәм бу һөнәргә Рафаил Әхмәтгали улы хаклы ялга чыкканчы тугры булып кала. Юккамы ни аны нефтьче - шагыйрь дип йөртәләр?!

А.б. Гаҗәеп чорда яшибез. Шигърияткә күпләп киләләр, китаплар еш чыга. Алар арасында хәтердән җуелганнары һәм иҗаты белән күңелгә кереп калып, тетрәндергәннәре, уйландырганнары була. Бу яктан Рафаил Әхмәтгали улы - бәхетле шагыйрь. Матбугатта укучылар яратып өлгергән "Көзге чәчәк", "Дисбемдәй ак ташларым", "Аһәң" китаплары дөнья күрде, З.Биишева исемендәге "Китап" нәшриятында чираттагы «Күңелем тургайлары» исемле китабы басмага әзерләнә.

А.б. Филология фәннәре кандидаты, шагыйрә Ләйсән Кәшфи аның иҗатына бәя биреп болай дип язды: " Шигырьләре тематик яктан да, үзгә бер сүрәтлелек, чагыштырулар оригинальлеге, яңгыраш ягыннан да игътибарны җәлеп итә. Каләм иясе дөньяны үзенчә төс-хәрәкәтләрдә таный, табигатьнең һәр күзәнәген, тирбәнешен, әверелешен үз хисләре белән сугарып шигъри юлларга тезә".

А.б. Яңа көннең уй-аһәңе

 Хуш исле бер кәрәз сыман.

 Моңга гашыйк табигатьнең

 Тын алышын торам тыңлап.

 (Музыкаль номер)

А.б. Һәр каләм иясе шигърияткә үз өлеше белән килә. Тыйнак, сабыр, тирән, саллы өлеш дияргэ була Рафаил Хафизовның шигъриятен. Шагыйрьнең берничэ шигырен укуга ук аның үз образы, дөньяга, яшәешкә карашы, тормыш кыйммәтләре күз алдына килә. Булганы белән канәгать, шул ук вакытта дөньяда намус, гаделлек, кешелеклелек кебек сыйфатларны идея-нигез итеп алучы каләм иясенең үз яшәү принциплары , әдәбиятта үз сүзе бар.

А.б. Язам-сызам, язганнарым

 Файда итәр, зыян булмас.

 Шигырьләрем - ул намусым,

 Язар шагыйрь, намус җуймас.

 (М. Мөсифуллин )

А.б. Яшәешебезнең кайсы яклары борчый шагыйрьне? Әлбәттә һэр кешене сөю хисләре газаплый. Рафаил Хафизовның һәр китабында тулы ул хисләр:

 Мин - гашыйк. Төреп җаныма

 Җирнен серле йолдызын,

 "Фәрештә!" - дидем сокланып,

 Күргәч Дүртөйле кызын....

Шигырь укучы: "Картлыкта", "Яныңа мин барам әле".

 Р.Хафизов "Дисбемдәй ак ташларым", 107, 108 битләр.

 «Булмый»

 Яшәештә шундый үлчәм –

 Пар тапмый яшәп булмый.

 Хиссезләрнең йөрәгендә

 Һичкайчан сөю туймый.

 Йөрәгендә яз булмаса,

 Сандугач талга кунмый,

 Моң тумаса күңелеңдә,

 Парыңны табып булмый.

 Яңгыр яумаса, табигать

 Көләч, чәчәкле булмый.

 Ике гашыйкъ кавышмаса,

 Бәхет касәсе тулмый.

 Күз карашың.

 Күз карашың... Бер уйласаң,

 Өмет тулы мизгел бит ул.

 Гашыйкъларның йөрәгенә

 Ут салучы күңел бит ул.

 Күз карашың... Җан ялкыны,

 Бар дөньяны йотып ала.

 Мәҗнүнедәй тезләндереп,

 Ләйсәнедәй кочып ала.

 Кү карашың... Куш канатлы,

 Сандугачлы моңын алган.

 Булса да сөю газаплы,

 Сер агыла булыр аннан.

 Карашыңнан тойдым мин дә

Сөю уты кабынганын.

Йөрәккә бәхет орлыгы

Гомерлеккә салынганын.

А.б. Шигырьләренең берсен - Рафаил Хафизов абыйсы Фәизгә багышлый. Аны хәтерләми - ул туганчы ук абыйсы сугышта үлеп калган. Әмма аның якты истәлеге һәрвакыт күңелендә яши. Һәлак булган абыйсы белән үзгә бер илаһи бәйләнеш тоеп үсә ул. Шагыйрьнең йөрәк түреннән ургылып чыккан сүзләре дә әнә шуны раслый:

А.б. Йола калган: яуга киткән чакта

 Икмәк калган өстәл өстендә,

 Ничек инде исән кайтмасыннар

 Ризыклары монда көткәндә!

 Кырык бердә киткән авылдашлар,

 Шагыйрь җаннар алар, изгедән.

 Бәлаләрдән йолар өчен Җирне

 Аерылганнар Туган нигездән.

 Яу килгәндә шулай үз улларын

 Йола бозмый Иле озаткан.

 ...Яу кырыннан кайтмый калганнарның

 Аманәте булып җыр кайткан.

(Музыкаль номер)

А.б. Абыйсы турындагы шигырьләре - авторнын иң яхшы әсәрләре исәбендә. Әнкәсенә багышланган "Әни" шигырен дә алардан аерып карарга ярамый.

 Абыем сугыштан кайтмаган...

 Әнинең күзләре юлларда.

 Һаманда күзләре яшьләнә,

 Һаман да өмете юлларда.

А.б. Рафаил Хафизов - тормышка, әдәбиятка, шигърияткә гашыйкъ җан. Бүгенге көндә ул яшәүнең ямен, тормышның гамен табып, тирән хисләр белән сугарылган берсеннән - берсе матур шигырьләр иҗат итә. Аның шигырьләре төрле республика басмаларында басылып тора. Дүртөйлегә, туган якка, туган авылына дан җырлаган шигырьләре һәркемнең игътибарын җәлеп итә, күнелгә матурлык, яктылык өсти.

Шигырь укучы: "Бердәнберем", " Туган авыл", "И, Дүртөйлем"

 ( Р.Хафизов, "Аһәң" 42, 52, 54 битләр )

А.б. Ә хәзер сүзебезне китапханәбезнең иң актив укучысы, әдәби әсәрләргә иң беренче булып тәнкыйть сүзләре әйтүче Галәветдинова Рәсүлә Нурихан кызына бирәбез! Рәхим итегез!

А.б. Рафаил Әхмәтгали улы шәхси иҗат белән генә чикләнмичә, талант хәзинәсен, зиһен көчен башкалар иҗатын үстерүгә дә җикте. Үзенең образларын, рифмаларын, рецензент, консультант буларак, башлап язучыларга да мул өләште, күп каләм тибрәтүчеләргә шигърият тулпарын иярләргә ярдәм итте.

 ( Сүз - "Дулкын" әдәби - иҗат берләшмәсе әгъзаларына. )

А.б. Рафаил абыйнын кунел киңлеге башкаларның хезмәтен бәяли, уңышларына ихлас сөенә белүендә дә күренә. Үз күрүен, яхшылыкны яклавын ул еш кына шигъри юллар белән белдерә белә. Аның күренекле шәхесләргә дә, арабызда тын гына, гадәти генә яшәп ятучы замандашларыбызга да багышланганнары бихисап.

А.б. Үткән яздан “Китмәче” дип,

 Сорарга тел кыймады.

 Яз-шаян җил, чәчләреннән

 Иркәләде сыйпады.

 Нинди ямьле җәйге дөнья,

Җимешләрен юрадым.

Җәй – гөл-бакча, җимеш җыяр

Көзләргә дә бер адым.

Салкын көздән, матур язга,

Юл кайдан дип сорадым.

Көз – очар кош, сары балкыш

Кыш җитәсен уйладым.

Кыш – ак тынлык, баһадирдай

Йоклый урман-кырларым.

Бу дөньяны җырлап үтәм,

Рәхмәт сезгә , җырларым!

 (Җыр)

А.б. Үтә басынкы, сабыр, тыйнак үз көченә генә таянып гомер иткән талантлы шагыйребез күп иҗат кешеләренә үрнәк булып тора. Безгә әле Рафаил Әхмәтгали улыннан күп нәрсәгә өйрәнергә кирәк. Гомер бәйрәмегез мөбәрәк булсын, хөрмәтле Рафаил абый!

А.б. Олы юбилеегыз белән котлап, без Сезгә ныклы сәламәтлек, имин, мул тормыш, яңа ижади үрләр телибез. Сезнең тирән эчтәлекле, укымлы шигырьләрегез гәзит, китап битләрен җанландырып, еш чыгып торсыннар.

 ( Подарок)

А.б. Котлы булсын бәйрәмегез,

 Тыныч булсын күңелегез.

 Шатлык-сөенечләр белән

 Нурлы булсын гомерегез!

 Гамьле еллар, гамьле көннәр

 Телибез чын йөрәктән,

 Һич кичекми чынга ашсын

 Безнең күркәм теләкләр!

А.б. Бик бәхетле булып, озак яшәгез. Тормыш касәгез мөлдерәмә тулып торсын, алда тагын да зуррак бэхет - шатлыклар колач җәеп каршы алсын!